Covid-19-statistieke: Positiwiteitskoers daal steeds(Argieffoto: Unsplash) Die positiwiteitskoers vir nuwe Covid-19-toetse daal steeds en staan op 18,8% nadat nog 6 590 nuwe gevalle bevestig is. Die departement van gesondheid sê die nuwe gevalle bring die getal laboratoriumbevestigde gevalle op 2 546 762 te staan. Nog 189 Covid-19-verwante sterftes is bevestig. Tot dusver is 75 201 mense reeds weens die virus in Suid-Afrika dood. Daar is tans 151 758 aktiewe koronavirusgevalle en 2 319 803 mense het reeds herstel. Meer as 15,3 miljoen toetse is reeds vir Covid-19 gedoen, waarvan 35 100 in die afgelope 24 uur. Altesame 12 955 (37%) van nuwe toetse is in die private sektor gedoen en 22 145 (63%) deur die staat. Die meeste nuwe gevalle is steeds in die Wes-Kaap (30%), gevolg deur KwaZulu-Natal (23%), Gauteng (19%), die Oos-Kaap (11%), Mpumalanga, die Vrystaat en Noordwes (4% elk), en die Noord-Kaap en Limpopo (2% elk). Die getal nuwe gevalle (6 590) is laer as ŉ dag tevore (6 787) en ook laer as die gemiddelde getal nuwe gevalle oor die voorafgaande sewe dae (10 921). Die sewedag-gemiddeld het ook gedaal. Daar was wel ŉ toename in hospitaalopnames oor die afgelope 24 uur en nog 450 mense is in hospitale opgeneem. Dinsdag is 176 752 inentings landwyd gedoen wat die algehele syfer op 8 811 608 te staan bring.